**Înot prin cuvinte**

*Maresalmusca*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Înotam prin talazurile de cuvinte pe care mi le-ai spus vreodată,

cele sărate țînându-mă la suprafață,

făcând pescărușii să scuipe bucățile

de carne sărată pe care mi le smulgeau,

forțându-mă să îmi doresc să alunec

spre străfundul cuvintelor dulci și limpezi|

într-un înec infinit.

De când înot prin tine

o insulă mi-a crescut pe spate

iar de atunci, pescărușii

îmi scuipă bucățile de carne acolo

întrupându-mă într-un naufragiat diform.

Fiecare parte a noului meu trup

este un cuvânt al tău, de fapt,

fiecare mână ce mi-a fost lipită

este cuvântul mână rostit de tine

când mi-ai întins-o, îndemnându-mă să intrăm în mare,

fiecare nou deget este, de fapt,

cuvântul deget șoptit de tine

când mi-l mușcai să simți gustul sărat al mării,|

fiecare ochi nu este altceva decât

cuvântul ochi prin care am mai înotat

când am încercat prima dată gândul înecului,

fiecare inimă adusă în mine

fiind ultimul cuvânt pe care l-am atins

pe fundul mării cu călcâiele,

un cuvânt mâlos ce bate în ritmul

aripilor de pescăruși

ce-mi tot aduc cuvinte să mă întrupeze.